MTN glo naby skikking oor Nigeriese eis | Netwerk24
MTN glo naby skikking oor Nigeriese eis
09 November 2018 06:47
'n Man kyk na sy selfoon voor 'n MTN-advertensiebord.
MTN het byna 'n ooreenkoms met die sentrale bank van Nigerië bereik oor die $8,1 miljard wat die owerheid sê onwettig uit die land geneem is, volgens iemand met kennis van die saak.
'n Skikking word teen Maandag verwag, maar kan dalk reeds Vrydag bereik word, sê die persoon.
Die sentrale bank vergader Vrydag met die vier banke wat daarvan beskuldig word dat hulle die geldoordrag moontlik gemaak het: Standard Chartered, Citigroup, Stanbic IBTC en Diamond Bank.
Dié vergadering in Lagos kan die sage beëindig, reken die persoon.
MTN, Citibank, Standard Chartered en Stanbic IBTC wou nie kommentaar lewer nie en Diamond Bank kon nie bereik word nie.
'n Skikking sal 'n enorme verligting wees vir MTN, die grootste selfoonmaatskappy in Afrika volgens intekenare.
Die Johannesburgse firma het byna 'n vyfde van sy markwaarde verloor sedert die eis in Augustus gestel is dat MTN $8,1 miljard terugbring Nigerië toe.
MTN en die vier banke, wat met $16 miljoen beboet is, ontken dat hulle iets verkeerd gedoen het.
MTN het reeds 'n hofgeding aanhangig gemaak teen die sentrale bank, sowel as teen die prokureur-generaal, wat $2 miljard se agterstallige belasting eis.
Nigerië is MTN se grootste mark.
Suid-Afrika se Reserwebank het Woensdag in sy verslag oor finansiële stabiliteit gesê die eise teen MTN is 'n groot risiko vir die plaaslike mark.
Die Reserwebank sê die slegste moontlike uitkoms sal wees as MTN uit Nigerië onttrek. – Bloomberg, bygewerk